Diari Oficial de la Generalitat Valenciana


Sumari del DOGV 6780, del 23-05-2012 (2012/4882)

RESOLUCIÓ de 9 de maig de 2012, del president de l'Institut Valencià d'Atenció a les Persones amb Discapacitat i Acció Social (IVADIS), per la qual es convoquen les ajudes per a la realització d'estades vacacionals per a persones amb discapacitat intel·lectual i/o paràlisi cerebral infantil, per als mesos de juliol i agost de l'exercici 2012, dirigides a entitats sense ànim de lucre inscrites en el Registre de Titulars d'Activitats, Centres i Servicis d'Acció Social, de la Conselleria de Justícia i Benestar Social.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6780

Data del DOGV
:   23-05-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/4882


Data del document
:   09-05-2012

Organisme emissor
:   Institut Valencià d'Atenció als Discapacitats i Acció Social

Tipus de document
:   Resolució

Descriptors 

:   * ajuda pública

RESOLUCIÓ de 9 de maig de 2012, del president de l'Institut Valencià d'Atenció a les Persones amb Discapacitat i Acció Social (IVADIS), per la qual es convoquen les ajudes per a la realització d'estades vacacionals per a persones amb discapacitat intel·lectual i/o paràlisi cerebral infantil, per als mesos de juliol i agost de l'exercici 2012, dirigides a entitats sense ànim de lucre inscrites en el Registre de Titulars d'Activitats, Centres i Servicis d'Acció Social, de la Conselleria de Justícia i Benestar Social. [2012/4882]
Estes ajudes econòmiques de caràcter institucional, a l'empara de l'Estatut de les Persones amb Discapacitat a la Comunitat Valenciana se sumen a les ajudes públiques destinades a l'atenció de programes d'estades vacacionals, destinats a afavorir la integració comunitària i proporcionen la relació amb altres persones a través dels recursos normalitzats.
Amb l'objectiu de promocionar la integració social de les persones amb discapacitat intel·lectual, l'Institut Valencià d'Atenció a les Persones amb Discapacitat i Acció Social (IVADIS) pretén instrumentar les seues iniciatives a través de projectes que promocionen el desenrotllament d'estades vacacionals estivals per a persones amb discapacitat intel·lectual que organitzen les diferents entitats associatives del dit àmbit a la Comunitat Valenciana, i facilitar la igualtat d'oportunitats, a fi d'aconseguir una major autonomia personal i garantir el dret de totes les persones a accedir, amb igualtat de possibilitats, a tots els àmbits de la vida pública i social.
L'adequada planificació dels recursos disponibles per a assolir els objectius enunciats, obliga a l'avaluació prèvia de les iniciatives i programes que es presenten per part de les entitats sense ànim de lucre, d'acord amb els criteris que es determinen en la present resolució, a fi d'identificar i quantificar les necessitats, racionalitzar els recursos disponibles i propiciar una cobertura territorial a les diferents entitats.
En virtut de tot el que s'ha exposat anteriorment i fent ús de les facultats que em conferixen l'article 5.g del Decret 125/2001, de 10 de juliol, del Govern Valencià, pel qual es constituïx l'entitat de dret públic Institut Valencià d'Atenció als Discapacitats i Acció Social (IVADIS), resolc:
Article 1. Objecte i àmbit
1. L'objecte de la present resolució és establir el procediment de concessió i pagament de l'ajuda econòmica per a la realització, la promoció i el desenrotllament per entitats associatives sense ànim de lucre inscrites en el Registre de Titulars d'Activitats, Centres i Servicis d'Acció Social, de la Conselleria de Justícia i Benestar Social de l'àmbit de la discapacitat intel·lectual de la Comunitat Valenciana, pel procediment de concurrència competitiva, de programes d'estades vacacionals realitzades en recursos vacacionals diferents dels seus centres o recursos habituals, durant els mesos de juliol i agost de 2012 per a persones amb discapacitat intel·lectual o paràlisi cerebral infantil, amb edats a partir dels 8 anys.
2. L'IVADIS pretén promoure la gestió de 1.250 places d'estades vacacionals per als mesos de juliol i agost de 2012, amb la distribució següent:
- Opció A: 610 places subvencionades per a persones majors de 18 anys amb discapacitat intel·lectual, lleugera o moderada.
- Opció B: 410 places subvencionades per a persones majors de 18 anys amb discapacitat intel·lectual severa o profunda i persones amb paràlisi cerebral infantil.
- Opció C: 230 places per a persones amb discapacitat intel·lectual, majors de 8 anys i menors de 18 anys.
En el cas de no superar o de no cobrir la totalitat de les places en algunes de les opcions, es podran compensar les dites places en les altres opcions, sempre que no supere el total de 1.250 places previstes.
Article 2. Línies pressupostàries
1. L'import global màxim que es destinarà per a la concessió de les ajudes previstes en la present convocatòria serà per un import de cinc-cents onze mil set-cents euros (511.700,00 euros) a càrrec de la següent línia pressupostària X1588000 dels pressupostos de l'IVADIS.
2. L'import destinat a la concessió de les ajudes previstes en la present convocatòria està supeditat a la liquidació dels compromisos degudament adquirits per les entitats.
Article 3. Beneficiaris
1. Podran acollir-se a estes ajudes les entitats sense ànim de lucre inscrites en el Registre de Titulars d'Activitats, Centres i Servicis d'Acció Social, de la Conselleria de Justícia i Benestar Social, dins de l'àmbit de la Comunitat Valenciana, que organitzen estades vacacionals per a persones amb discapacitat intel·lectual i/o paràlisi cerebral infantil amb els requisits següents:
- Tindre el certificat oficial de discapacitat o tindre'l en vigor, junt amb el dictamen tècnic facultatiu.
- Ser persona amb discapacitat intel·lectual o paràlisi cerebral infantil, i esta ha de ser la discapacitat principal.
No obstant això, amb caràcter excepcional, podrà concórrer aquella persona que, tenint un altre tipus de discapacitat, estiga sent atesa en un centre residencial, o d'atenció diürna o centre de nit d'atenció a persones amb discapacitat intel·lectual de la Conselleria de Justícia i Benestar Social.
- Tindre huit o més anys, dins del termini de sol·licitud.
- Residir més d'un any a la Comunitat Valenciana o tindre residència a la Comunitat Valenciana.
2. Les condicions per a ser beneficiari hauran de ser prèvies al moment de la sol·licitud i mantindre's fins al moment de concessió de l'ajuda.
Article 4. Publicitat
Quan les entitats finançades facen publicitat, a través de qualsevol mitjà de comunicació, fullet, o un altre mitjà de difusió, dels programes que han sigut objecte d'ajuda, totalment o parcialment, per mitjà de les ajudes a què es referix esta resolució, faran constar que es tracta d'un programa finançat per l'IVADIS, s'hi incorporarà, si és el cas, l'emblema oficial de l'IVADIS, i es farà arribar un exemplar de la dita publicitat a l'IVADIS.
Article 5. Gastos de personal
L'IVADIS no assumirà, en cap cas, obligacions derivades de les relacions laborals, professionals o de col·laboració voluntària que mantinguen les entitats que perceben les ajudes arreplegades en esta resolució, que seran exclusivament a càrrec d'estes.
Article 6. Sol·licitud de l'ajuda
6.1. Les entitats sol·licitants, junt amb la sol·licitud d'acord amb el model de l'annex I d'esta resolució, haurà d'adjuntar la documentació següent:
6.1.1. Documentació relativa a la personalitat jurídica del sol·licitant:
a) Estatuts vigents.
b) Certificat en vigor del Registre de Titulars d'Activitats, Centres i Servicis d'Acció Social de la Conselleria de Justícia i Benestar Social de la Comunitat Valenciana.
c) Poder de representació del firmant de la sol·licitud, o acta de nomenament o apoderament.
d) En la sol·licitud d'ajuda s'omplirà la declaració responsable del sol·licitant on s'expressarà el compliment de les obligacions derivades de la Llei 38/2003, de 17 de novembre, General de Subvencions, en especial les de reintegrament de subvencions per deutes amb l'administració en el sentit que estes han sigut complides o, si és el cas, que no en tenen, d'acord amb el que establix l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.
e) Acreditació d'estar al corrent de les seues obligacions tributàries i davant de la Seguretat Social, per mitjà del certificat referit al moment de l'acabament del termini de presentació de sol·licituds. Haurà de fer-se en la forma establida en l'Orde de 30 de maig de 1996, de la Conselleria d'Economia i Hisenda (DOGV núm. 2775, de 21.06.1996).
Per al seu ompliment el sol·licitant podrà:
- Autoritzar expressament l'IVADIS, inclosa en l'apartat de l'annex I de la sol·licitud de l'ajuda, perquè este obtinga de forma directa, l'acreditació, per mitjà de certificats telemàtics, que la persona sol·licitant està al corrent en el compliment de les seues obligacions tributàries amb l'Agència Estatal de l'Administració Tributària (AEAT) i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juny, pel qual s'aprova el reglament de la dita llei.
Si la persona sol·licitant no dóna eixa autorització, haurà de presentar original i fotocòpia dels certificats positius de l'AEAT, de la Conselleria d'Economia, Hisenda i Ocupació de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social.
En el supòsit previst en els apartats a, b i c d'este apartat, a fi de la simplificació administrativa, quan els dits documents ja estigueren en poder de l'IVADIS, sense haver tingut cap modificació, l'entitat sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar en la sol·licitud, i que no hagen transcorregut més de cinc anys des de la concessió de l'última ajuda concedida pel mateix concepte. En els supòsits d'impossibilitat material d'obtindre el document, l'IVADIS podrà requerir al sol·licitant la seua presentació o si no n'hi ha, l'acreditació per altres mitjans dels requisits a què es referix el document i sempre que es faça constar en un document firmat per l'entitat en què s'especifique quan es va facilitar eixa documentació, el nom dels usuaris de què disposem els documents i indicar quins són eixos documents i especificar que estan en vigor.
6.1.2. Projecte explicatiu que comprendrà els punts següents:
a) Dades de l'entitat.
b) Objectius.
c) Formació del voluntariat.
d) Protocols d'actuació.
e) Pressupostos d'ingressos.
e.1. Ingressos subvenció resolució d'ajudes.
e.2. Ingressos cofinançament usuari.
e.3 Altres ingressos.
f) Pressupost de gastos.
f.1. Gastos de personal.
f.2. Gastos generals.
g) Relació de torns d'estades vacacionals.
En annex II s'especifica l'estructura a desenrotllar pel projecte explicatiu dels programes d'estades vacacionals sol·licitades.
6.1.3. Sol·licituds omplides de les persones amb discapacitat intel·lectual o amb paràlisi cerebral infantil (annex III) i document d'autobaremació firmat, segellat i baremat (annex IV); en cas de no estar ben omplit, si no es presenta la documentació acreditativa de la baremació o no es presenta el mateix document, s'entendrà la puntuació de la baremació com zero. No serà preceptiva per l'IVADIS la sol·licitud de documentació justificativa de l'annex IV.
a) Autorització expressa a l'IVADIS, inclosa en l'annex III, per a accedir a les dades relatives a la identitat i adreça de les persones interessades, per a fins relacionats amb la realització d'estades vacacionals.
No obstant això, si la persona interessada no presta el seu consentiment o si es detecta alguna discordança amb les dades que haja facilitat, l'òrgan instructor li sol·licitarà que aporte els documents següents: fotocòpia del document nacional d'identitat (DNI), o bé del passaport o del número d'identificació d'estranger (NIE), segons siga procedent; certificat d'empadronament.
b) Fotocòpia del dictamen tècnic facultatiu en vigor.
c) En cas de ser tutelat de la Generalitat Valenciana: haurà d'aportar el certificat de la institució que l'acull omplit que s'adjunta com a annex V o acte judicial de nomenament del tutor.
d) En cas de ser persona desemparada en allotjament institucionalitzat: certificat de la institució que l'acull omplit que s'adjunta com a annex VI.
e) En cas d'estar en situació d'orfandat absoluta: s'acreditarà per mitjà del cobrament de la pensió d'orfandat absoluta o amb el certificat de defunció d'ambdós progenitors o amb certificat de la institució que l'acull omplit que s'adjunta com a annex VII.
En el supòsit previst que tots o algun dels documents d'este apartat, a fi de la simplificació administrativa, ja estigueren en poder de l'IVADIS, sense haver tingut cap modificació, l'entitat sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar en la sol·licitud, i que no hagen transcorregut més de cinc anys des de l'acabament de l'ajuda concedida. En els supòsits d'impossibilitat material d'obtindre el document, l'IVADIS podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
6.2. Els requeriments a què es fa referència en este article, així com qualsevol altre que poguera realitzar l'IVADIS, es podran efectuar per fax o per correu electrònic al número de fax o a la direcció indicada per l'entitat en el seu imprés de sol·licitud, sempre que quede constància de la recepció per aquell.
A més les entitats hauran de presentar via correu electrònic un document excel amb la relació dels participants en què conste, l'entitat en què sol·liciten l'ajuda, els cognoms i el nom de l'usuari, el sexe, el DNI, el número de la Seguretat Social, el nom i els cognoms del pare tutor, el domicili, la localitat, el codi postal, el telèfon, la data de naixement, el centre a què acudixen els usuaris, el tipus de discapacitat, el torn en què es realitza l'estada vacacional, els recurs a què assistiran, si és tutelat, desemparat o orfe absolut, la puntuació en l'autobaremació. Segons el model remés per l'IVADIS.
Article 7. Termini de presentació de sol·licituds
El termini de presentació de sol·licituds serà de 20 dies naturals, comptadors a partir de l'endemà de la publicació de la present resolució en el Diari Oficial de la Comunitat Valenciana.
Article 8. Lloc de presentació de sol·licituds
Les sol·licituds i la documentació annexa podran presentar-se en els registres de les oficines de l'IVADIS indicades a continuació en horari de 09.00 a 14.00 hores, de dilluns a divendres:
- IVADIS Alacant: avinguda de la Universitat d'Elx, 10. 32532 Elx (Alacant).
- IVADIS Castelló: carrer Teneries, 43. 12585 Castelló de la Plana.
- IVADIS València: avinguda del Port, 108. 46929 València.
També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
Article 9. Exclusions i incompatibilitats
1. No podran accedir a la condició de beneficiaris les persones o entitats en els que concórrega alguna de les circumstàncies assenyalades en l'article 13 de la Llei 38/2003, de 17 de novembre, General de Subvencions, o que no estigueren al corrent de pagament d'obligacions per reintegrament de subvencions que, si és el cas, se'ls hagueren exigit.
2. No podran accedir a la condició de beneficiaris aquelles entitats que hagueren rebut subvenció per al mateix projecte per qualsevol altra entitat pública.
No podrà accedir a la condició de beneficiaris aquelles entitats que programen la realització de les estades vacacionals en el seu recurs habitual o seu.
Article 10. Obligacions dels beneficiaris
Sense perjuí de les obligacions establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, per a ser perceptor de la subvenció, les entitats beneficiàries estan obligades de forma específica a:
a) Ingressar l'import total de les percepcions que generen el programa d'estades vacacionals finançat, tant en concepte d'ajuda, com d'aportació dels usuaris o participants, en compte bancari.
b) Realitzar l'activitat subvencionada en la forma, les condicions i el termini establits en el projecte explicatiu presentat i subvencionat.
c) Realitzar l'activitat subvencionada en recurs vacacional diferent del centre o recurs habitual, en la forma, les condicions i el termini establits en el projecte explicatiu presentat i subvencionat.
d) Actualitzar qualsevol documentació presentada que haguera patit alguna modificació.
e) Tindre subscrita i vigent, fins a l'acabament del període de l'activitat vacacional de les ajudes, les pòlisses d'assegurança d'accidents i de responsabilitat civil a favor de les persones que participen en el programa subvencionat (voluntaris i usuaris), que cobrisca, si és el cas, els sinistres que pogueren patir i els que es produïsquen a tercers en l'exercici de les activitats encomanades, amb una cobertura mínima de tres-cents mil euros (300.000,00 €) per sinistre i per cada una de les pòlisses.
En la pòlissa haurà de constar clarament el lloc del recurs i la cobertura d'usuaris i voluntaris. La dita pòlissa haurà de presentar-se en l'IVADIS abans de l'inici de les estades vacacionals per part de l'entitat.
f) Complir amb les obligacions formals de documentació exigides en esta resolució.
g) Respondre de la veracitat dels documents aportats i en general de la informació facilitada.
h) Presentar una memòria justificativa per entitat objecte de subvenció, a l'acabament d'este i, en tot cas, abans del 15 d'octubre de 2012, segons s'especifica en l'article 12.
Article 11. Gastos subvencionables
Es consideren gastos subvencionables els gastos de personal i generals per a la realització del programa d'estades vacacionals, que hauran d'acreditar-se en els termes que preveu l'article 30.4 de la Llei 38/2003, de 17 de novembre, General de Subvencions.
1. Gastos de personal: nòmines i assegurances socials.
2. Gastos generals: gratificació al voluntariat; contractació d'instal·lacions; alimentació; transport; material fungible; activitats d'oci; assegurances contractades per a l'exercici de l'activitat; telefònics i de correu (màxim 60 euros per torn); formació del voluntariat. Tots estos gastos seran subvencionables, sempre que no hagen sigut subvencionats per una altra ajuda pública.
La duració de l'activitat serà d'un màxim de deu dies (nou nits). En cas de sol·licitar un període inferior, l'IVADIS aplicarà el càlcul proporcional corresponent.
La quantia màxima que l'IVADIS finançarà correspondrà al següent:
- Per cada usuari de l'opció A, relacionada en l'apartat 2 de l'article 1 de la present resolució, dos-cents huitanta euros (280,00 €/plaça).
- Per a cada usuari de l'opció B i C serà de quatre-cents trenta-cinc euros (435,00 €/plaça).
La contribució als gastos de personal de cada estada vacacional per part de l'IVADIS serà a raó de 23,00 €/plaça per estada vacacional de 10 dies, en concepte de coordinador o personal tècnic contractat; en cas d'estada vacacional inferior a 10 dies s'abonarà la part proporcional del gasto.
No obstant això, la quota mínima de participació que rebran les entitats sol·licitants dels pares o representants legals dels participants en les seues estades vacacionals no podrà ser inferior a trenta euros (30,00 €) i la quota màxima de participació que rebran les entitats sol·licitants dels pares o representants legals dels participants en les seues estades vacacionals no podrà superar els tres-cents euros (300,00 €).
La contribució econòmica de l'IVADIS a la promoció del programa d'estades vacacionals que organitzen les entitats, queda condicionada a la realització de l'activitat per al nombre de places previstes inicialment, per al cas que finalment fóra menor el nombre de places, la contribució de l'IVADIS també seria proporcional al número final de places realitzades.
En el cas que l'import dels gastos del programa d'estades vacacionals excedisquen la quantia aportada per l'IVADIS més l'aportació dels pares i/o representants dels participants, serà l'entitat organitzadora la que assumirà a càrrec seu el dit excés.
Article 12. Justificació de la subvenció
1. La justificació de les estades vacacionals objecte d'esta resolució es realitzarà una memòria explicativa i justificativa que comprendrà els punts següents:
a) Breu descripció de les activitats realitzades.
b) Avaluació d'objectius.
c) Personal de l'activitat (voluntari i laboral).
d) Incidències.
e) Memòria d'ingressos totals de l'entitat.
e.1. Ingressos subvenció de la resolució d'ajudes.
e.2. Ingressos cofinançament usuari.
e.3. Altres ingressos.
f) Memòria de gastos aprovats segons la resolució d'ajudes.
f.1. Gastos de personal.
f.2. Gastos generals.
f.3. Annex IX desglossament de gastos.
g) Resum dels participants (relació de places subvencionades, s'identificarà el nom, els cognoms, l'edat, l'opció A, B o C i el justificant bancari de l'ingrés en què s'especifique el nom i cognoms de la persona beneficiària de l'ajuda, segellat pel banc, de les quotes de participació) i torns.
h) Assegurança de responsabilitat civil, i accidents originals de les pòlisses completes, el justificants de pagament i el certificat emés per l'entitat asseguradora amb una relació de les persones beneficiàries. En l'assegurança d'accidents s'haurà d'especificar el lloc concret que cobrix l'activitat.
En l'annex VIII s'especifica l'estructura a desenrotllar per la memòria explicativa i justificativa de la subvenció.
La dita memòria haurà de presentar-se davant de les oficines centrals de l'IVADlS, situades a l'avinguda del Port, 108, de València. En el cas que la documentació s'envie per correu postal, la devolució dels documents originals serà a càrrec de l'entitat beneficiària de l'ajuda.
2. Documents originals acreditatius del gasto corresponent als gastos del personal que participa en la realització del programa, per mitjà dels justificants del pagament de nòmines i Seguretat Social de les quotes relatives a les cotitzacions socials dels treballadors.
3. Quan hi haja persones que col·laboren en els programes a canvi d'una gratificació, hauran de presentar-se els documents justificatius del gasto, en els quals conste el nom de l'entitat, i el nom, cognoms i DNI de la persona col·laboradora. La dita gratificació haurà de realitzar-se a través de compte bancari, independentment de quin siga l'import. Així mateix, si hi hagueren professionals col·laborant en els programes en virtut de contractes de prestació de servicis, hauran d'aportar-se les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent.
4. Les factures presentades per a la justificació del programa d'estades vacacionals hauran de complir el que establix el Reial Decret 1496/2003, de 28 de novembre, i la resta de normativa vigent.
5. Els pagaments s'acreditaran per mitjà d'originals de les pertinents factures o document de gratificació i només s'admetran si estan realitzats a través d'una entitat financera, i la seua justificació es realitzarà amb la presentació del moviment bancari que acredite l'eixida efectiva dels fons o el rebut del pagament de la factura firmat i segellat per l'empresa subministradora.
Als efectes de justificació es considerarà que el gasto subvencionat s'ha realitzat sempre que haja sigut totalment pagat amb anterioritat a l'acabament del període de justificació.
S'exceptuen de les obligacions d'aportar la transferència o càrrec bancari, aquelles factures o càrrecs equivalents que no aconseguixen l'import de 100 euros.
L'obligació d'expedir factures únicament podrà ser suplida per mitjà de l'expedició de tiquet, sempre que el seu import no excedisca de 20 euros/plaça, per 10 dies d'estada vacacional o part proporcional si no n'hi ha.
La no-presentació de la corresponent justificació, o la insuficiència dels mateixos, podrà donar lloc a la no-consideració del gasto com a subvencionable i a una minoració o revocació de l'ajuda concedida, sense perjuí de la facultat de l'IVADIS de demanar, a càrrec del beneficiari, tots els informes que siguen necessaris del programa subvencionat i recalcular en funció d'este la subvenció concedida.
6. La data dels justificants de gasto i de pagament haurà d'estar compresa entre el dia de presentació en el registre d'entrada de la sol·licitud d'ajuda i la data límit de justificació indicada en l'apartat següent. Exceptuant els gastos de reserva d'instal·lacions i els gastos derivats del cursos de formació del voluntariat, el pagament dels quals haurà d'estar comprés entre l'1 de gener d'enguany i la data màxima de justificació indicada en el punt següent.
7. La data màxima de justificació serà el 15 d'octubre de 2012.
8. L'ordenació del pagament de les subvencions que es regulen en esta resolució, es realitzarà amb caràcter general, en els termes següents:
a) A la concessió de la subvenció es lliurarà el 40% de la quantitat assignada. El dit pagament estarà condicionat a la presentació prèvia de justificació de gastos que cobrisca el percentatge citat o bé la presentació de fiança depositada davant de les oficines de l'Institut Valencià d'Atenció a les Persones amb Discapacitat i Acció Social (IVADIS) a l'avinguda del Port, 108.
b) Una vegada justificat per l'entitat el 40% ja lliurat, es podrà procedir al pagament d'un 20% més, amb la justificació prèvia de gastos que cobrisca, almenys, este percentatge addicional del 20%.
c) El 40% restant es farà efectiu per l'IVADIS quan es justifique correctament la totalitat de la quantitat concedida.
En els supòsits de pagaments anticipats amb prestació de fiança prèvia per mitjà d'aval, este haurà de cobrir l'import anticipat i es depositat en les oficines de l'Institut Valencià d'Atenció a les Persones amb Discapacitat i Acció Social (IVADIS) a l'avinguda del Port, 108, junt amb el resguard o la carta de pagament acreditatiu del dit depòsit.
Este aval no podrà ser cancel·lat fins que no es justifique, de la forma anteriorment indicada, el gasto efectuat per l'entitat i anticipat.
No obstant el que s'ha descrit en l'apartat anterior, podran acollir-se a l'excepció prevista en l'article 47 bis 3 del TRLHPGV, les entitats que, complint la resta de requisits establits en estes bases, així ho sol·liciten després de la publicació de la resolució. En estos casos la forma de pagament serà la següent:
a) S'anticiparà un 40% de l'import de la subvenció immediatament després de la seua concessió.
b) Després de l'aportació i comprovació de la documentació justificativa i correcta aplicació de la suma lliurada en l'apartat anterior, s'abonarà la segona bestreta la quantia de la qual ascendirà al 20% de l'import de la subvenció.
c) La resta s'abonarà després de la justificació pel beneficiari de la totalitat del gasto objecte de la subvenció atorgada.
Les entitats que s'acullen a la forma de pagament prevista en l'article 47 bis 3 del TRLHPGV, quedaran exemptes de presentar garanties per bestreta de pagament sempre que l'import de les subvencions no superen els 90.151,58 euros en cas de finançar un sol programa, 150.253,02 euros en cas de finançar dos programes o 210.354,23 euros en el cas de tres o més programes d'actuació.
9. L'IVADIS procedirà a l'últim pagament de l'ajuda una vegada el beneficiari haja executat el programa d'estades vacacionals i sempre que haja complit les obligacions exigibles.
Article 13. Avaluació de sol·licituds
1. Les ajudes es concediran davall del règim de concurrència competitiva, per mitjà d'una comparació de les sol·licituds presentades en què s'aplicaran els criteris de valoració fixats en el document d'autobaremació, que figura en l'annex IV, i s'establirà una prelació en funció de la puntuació obtinguda, respectant els límits pressupostaris. En el cas que hi haja diversos usuaris amb una mateixa puntuació i esta és coincident amb la nota de tall es procedirà a un sorteig públic en què podran estar presents les entitats sol·licitants de l'ajuda.
2. Es constituirà una comissió d'avaluació que s'encarregarà de verificar la documentació presentada i la seua baremació.
La dita comissió estarà composta per:
a) Cap de l'Àrea de Prestació del Servici de l'IVADIS.
b) Director de l'Àrea d'Integració Social i Laboral de l'IVADIS.
c) Tècnic de l'Àrea de Prestació del Servici de l'IVADIS.
d) Tècnic de l'Àrea de Prestació del Servici de l'IVADIS.
3. A la vista dels expedients, la comissió d'avaluació de les sol·licituds, formularà proposta de resolució, degudament motivada la qual serà elevada a la directora gerent.
Els criteris a tindre en compte per la comissió de valoració a l'hora de valorar els usuaris en una opció (A, B, i C de l'article 11, apartat 2) o una altra seran:
a) Edat de l'usuari sol·licitant.
b) El diagnòstic de la discapacitat principal.
Article 14. Esmena
Si la sol·licitud d'iniciació o els documents adjunts no tenen els requisits exigits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en esta resolució i en les altres normes d'aplicació, la persona interessada serà requerida perquè, en un termini de deu dies, esmene les faltes o adjunte els documents preceptius, amb indicació que, si així no ho fa, es considerarà que ha desistit de la seua petició, amb resolució prèvia que haurà de ser dictada en els termes que preveu l'article 42 de l'esmentada llei.
Article 15. Resolució de l'expedient
1. La competència per a resoldre correspon a la directora gerent de l'IVADIS, per delegació del conseller de Justícia i Benestar Social i president de l'IVADIS.
2. El termini màxim per a tramitar i notificar les resolucions per a la concessió d'ajudes serà fins al dia 20 de juny de 2012.
3. Transcorregut el termini establit sense haver-se dictat i notificat resolució expressa, haurà d'entendre's desestimada la sol·licitud, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
4. Sense perjuí del que disposa el paràgraf anterior, el sentit desestimatori del silenci administratiu no vincularà a l'IVADIS quan es dicte una resolució expressa posterior al venciment del termini, d'acord amb el que establixen els articles 42.1 i 43.3.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Quan es desestimen totalment o parcialment sol·licituds per falta de consignació pressupostària i, després de l'acabament del termini de resolució, s'incrementen els crèdits destinats a finançar estes ajudes, podrà resoldre's en atenció al crèdit disponible, a la vista de la valoració efectuada inicialment.
6. Així mateix, si es renunciara a l'ajuda per algun dels beneficiaris, l'IVADIS acordarà, sense necessitat d'una nova convocatòria, la concessió d'ajudes al sol·licitant o sol·licitants següents a aquell en orde de la seua puntuació, sempre que amb la renúncia per part d'algun dels beneficiaris s'haja lliurat crèdit suficient per a atendre almenys una de les sol·licituds denegades.
Article 16. Revocació
1. La directora gerent de l'IVADIS, per delegació, podrà resoldre deixant sense efecte o, si és el cas, minorant l'import de la quantitat resolta, quan concórreguen les causes previstes en l'article 37 de la Llei 38/2003, de 17 de novembre, General de Subvencions.
2. El procediment s'iniciarà d'ofici, o a petició raonada de les direccions territorials de Benestar Social, d'altres òrgans que tinguen atribuïda competència en la matèria, del Servici d'Intervenció de la Conselleria de Justícia i Benestar Social, o com a conseqüència de denúncia.
3. La tramitació del procediment garantirà l'audiència a l'interessat.
4. El termini màxim per a resoldre i notificar la resolució procedent serà de dos mesos a comptar des de l'inici de l'expedient de desistiment sense efectes o de minoració.
5. La resolució d'este procediment posarà fi a la via administrativa.
Article 17.Causas de reintegrament
Procedirà la devolució íntegra de les quantitats percebudes, d'acord amb el que establix l'article 37 de la Llei General de Subvencions.
Article 18. Privacitat i protecció de dades
Els beneficiaris, en el marc de la present resolució, s'obliguen a complir les disposicions legals vigents en matèria de protecció de dades de caràcter personal que li siguen aplicables, en particular, la Llei Orgànica 15/1999, de 13 de desembre, de Protecció de Dades de Caràcter Personal, i el reglament que la desplega, aprovat per mitjà del Reial Decret 1720/2007, de 21 de desembre. En especial, els beneficiaris que hagen de demanar, tractar i/o comunicar dades de caràcter personal de tercers a la Conselleria de Justícia i Benestar Social, l'IVADIS i/o a altres tercers relacionats amb l'objecte de la present resolució, hauran de respectar els principis i les obligacions de la precitada normativa, entre altres, el deure d'informació i consentiment previ dels afectats per a l'arreplegada, tractament i cessió de les seues dades personals, en els casos en què així siga preceptiu, de conformitat amb el que establix la normativa precitada.
Les dades personals requerides als beneficiaris i als sol·licitants són necessàries per a gestionar la sol·licitud, tramitació i, si és el cas, concessió de les presents ajudes i seran gestionades per l'entitat concedent d'estes amb la dita finalitat, en el marc de les funcions pròpies que té atribuïdes i en l'exercici de les seues competències.
Article 19. Recursos
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra la present resolució que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:
1. El recurs de reposició s'haurà d'interposar davant del president de l'IVADIS en el termini d'un mes, a comptar des de l'endemà de la publicació en el Diari Oficial de la Comunitat Valenciana.
2. El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació en el Diari Oficial de la Comunitat Valenciana o a partir de l'endemà que es notifique la resolució expressa del recurs de reposició o que este haja d'entendre's presumptament desestimat.
DISPOSICIONS FINALS
Primera. Desplegament
Es delega en la directora gerent de l'IVADIS la facultat de concedir les ajudes per al desplegament de programes d'estades vacacionals per a persones amb discapacitat intel·lectual o paràlisi cerebral infantil, amb edats a partir dels 8 anys, i se l'autoritza perquè dicte les resolucions necessàries per al desplegament i l'execució de la present resolució.
Així mateix, es delega en la directora gerent de l'IVADIS la resolució dels expedients de reintegrament de la subvenció que siguen pertinents i se l'autoritza per a l'ampliació dels terminis de presentació d'instàncies, quan les circumstàncies ho aconsellen per al desplegament i l'execució d'esta resolució, de conformitat amb l'article 49 de Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre).
Segona. Entrada en vigor
Esta resolució entrarà en vigor el mateix dia de la publicació en el Diari Oficial de la Comunitat Valenciana.
València, 9 de maig de 2012.- El president de l'Institut Valencià d'Atenció a les Persones amb Discapacitat i Acció Social: Jorge Cabré Rico.